Projektas

KRETINGOS RAJONO SAVIVALDYBĖS TARYBA

SPRENDIMAS

DĖL NEMOKAMO KELEIVIŲ VEŽIMO VIETINIO (MIESTO IR PRIEMIESČIO) REGULIARAUS SUSISIEKIMO AUTOBUSŲ MARŠRUTAIS KRETINGOS RAJONO SAVIVALDYBĖJE

2023 m. lapkričio 14 d. Nr. T1-334

Kretinga

Vadovaudamasi Lietuvos Respublikos vietos savivaldos įstatymo 6 straipsnio 33 punktu, Lietuvos Respublikos transporto veiklos pagrindų įstatymo 13 straipsnio 1 ir 3 dalimis, Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašu, patvirtintu Lietuvos Respublikos susisiekimo ministro 2010 m. liepos 20 d. įsakymu Nr. 3-457 „Dėl Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašo patvirtinimo“, Kretingos rajono savivaldybės taryba nusprendžia:

1.	Nustatyti, kad nuo 2024 m. sausio 1 d. visi keleiviai, važiuojantys Kretingos rajono savivaldybės vietinio (miesto ir priemiesčio) reguliaraus susisiekimo maršrutais, vykdomais UAB Kretingos autobusų parko, vežami nemokamai, išskyrus maršrutus:

1.1.	„Kretinga–Klaipėda“ nemokamai iki „Briedžio g.“ autobusų sustojimo stotelės;

1.2.	„Klaipėda–Kretinga“ nemokamai nuo „Briedžio g.“ autobusų sustojimo stotelės;

1.3.	„Kretinga–Palanga“ nemokamai iki „Vydmantai“ autobusų sustojimo stotelės;

1.4.	„Palanga–Kretinga“ nemokamai nuo „Vydmantai“ autobusų sustojimo stotelės;

1.5.	„Kretinga–Pryšmančiai–Palanga“ nemokamai iki „Vydmantai“ autobusų sustojimo stotelės;

1.6.	„Kretinga–Pryšmančiai–Palanga“ nemokamai nuo „Vydmantai“ autobusų sustojimo stotelės.

2. Kompensuoti iš Kretingos rajono savivaldybės biudžeto lėšų UAB Autobusų parko patirtas išlaidas dėl nemokamo keleivių vežimo vietinio (miesto ir priemiesčio) reguliaraus susisiekimo autobusų maršrutais.

3. Teisės aktą skelbti Teisės aktų registre (TAR) ir savivaldybės interneto svetainėje.

Savivaldybės meras

S. Baublienė

Aiškinamasis raštas

prie Kretingos rajono savivaldybės tarybos sprendimo projekto „DĖL NEMOKAMO KELEIVIŲ VEŽIMO VIETINIO (MIESTO IR PRIEMIESČIO) REGULIARAUS SUSISIEKIMO AUTOBUSŲ MARŠRUTAIS KRETINGOS RAJONO SAVIVALDYBĖJE“

2023 m. lapkričio 6 d.

Kretinga

1. Parengto sprendimo projekto tikslas ir uždaviniai.

Priimti sprendimą nuo 2024 m. sausio 1 d. Kretingos rajono savivaldybėje nemokamai vežti keleivius vietinio (miesto ir priemiesčio) reguliaraus susisiekimo maršrutais, išskyrus maršrutus: „Kretinga–Klaipėda“ (nemokamai iki „Briedžio g.“ autobusų sustojimo stotelės), „Klaipėda–Kretinga“ (nemokamai nuo „Briedžio g.“ autobusų sustojimo stotelės), „Kretinga–Palanga“ (nemokamai iki „Vydmantai“ autobusų sustojimo stotelės), „Palanga–Kretinga“ (nemokamai nuo „Vydmantai“ autobusų sustojimo stotelės), „Kretinga–Pryšmančiai–Palanga“ (nemokamai iki „Vydmantai“ autobusų sustojimo stotelės), „Palanga–Pryšmančiai–Kretinga“ (nemokamai nuo „Vydmantai“ autobusų sustojimo stotelės).

2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.

2023 m. rugsėjo 11 d. įvyko Savivaldybės kolegijos posėdis (toliau – posėdis), kurio metu buvo svarstomas klausimas dėl UAB Kretingos autobusų parko įstatinio kapitalo didinimo, skiriant lėšas naujų kasos aparatų įsigijimui, kurie atitiktų užfiksuotų duomenų nepakeičiamumo ir tokių duomenų prieinamumo Valstybinei mokesčių inspekcijai techninius reikalavimus, įsigaliosiančius nuo 2023 m. lapkričio 1 d. Posėdžio metu buvo siūlomi du variantai: pirmas siūlymas – įsigyti 30 vnt. kasos aparatų visiems UAB Kretingos autobusų parko maršrutams aptarnauti, antras siūlymas – įsigyti 10 vnt. kasos aparatų, kurie atitiktų nustatytus teisės aktų reikalavimus, Kretinga–Klaipėda ir Kretinga–Palanga maršrutams aptarnauti. Kadangi posėdyje nutarta pritarti 10 vnt. kasos apartų įsigijimui, todėl reikalinga priimti sprendimą dėl nemokamo keleivių vežimo (miesto ir priemiesčio) reguliaraus susisiekimo maršrutais, išskyrus Kretinga–Klaipėda ir Kretinga–Palanga maršrutus (Savivaldybės kolegijos posėdžio 2023 m. rugsėjo 12 d. protokolas Nr. T15-2).

Šiuo metu galioja Kretingos rajono savivaldybės tarybos 2022 m. gruodžio 21 d. sprendimas Nr. T2-332 „Dėl nuolaidos taikymo keleiviams, važiuojantiems vietinio (miesto) reguliaraus susisiekimo autobusų maršrutais“, t. y. nustatyta 100 proc. nuolaida keleiviams, važiuojantiems patvirtintais Kretingos vietinio (miesto) reguliaraus susisiekimo autobusų maršrutais iki 2023 m. gruodžio 31 d. Nuo 2021 m. gegužės mėn. Kretingos rajono savivaldybės taryba nustatė 100 proc. nuolaidą keleiviams, važiuojantiems Kretingos miesto vietinio reguliaraus susisiekimo autobusų maršrutais. Lyginant 2023 m. 8 mėnesių su 2022 m. tuo pačiu laikotarpiu vykstančių keleivių vietinio (miesto) reguliaraus susisiekimo maršrutais skaičius išaugo 34,09 proc.

Sprendimo projekte numatyta, kad nuo 2024 m. sausio 1 d. visi keleiviai vežami nemokamai Kretingos rajono savivaldybėje vietinio (miesto ir priemiesčio) reguliaraus susisiekimo autobusų maršrutais, išskyrus maršrutus: „Kretinga–Klaipėda“, „Klaipėda–Kretinga“, „Kretinga–Palanga“, „Palanga–Kretinga“, „Kretinga–Pryšmančiai–Palanga“, „Palanga–Pryšmančiai–Kretinga“. Šie maršrutai išskiriami, nes keleiviai vežami ne vienos savivaldybės teritorijoje.

Keleiviai, važiuojantys maršrutais „Kretinga–Palanga“ ir „Kretinga–Pryšmančiai–Palanga“, bus vežami nemokamai iki autobusų sustojimo stotelės „Vydmantai“, o nuo minėtos autobusų sustojimo stotelės iki Palangos keleiviams bus taikomas Savivaldybės tarybos patvirtintas tarifas. Keleiviams, važiuojantiems maršrutais „Palanga–Kretinga“ ir „Palanga–Pryšmančiai–Kretinga“, iš Palangos iki autobusų sustojimo stotelės „Vydmantai“ bus taikomas Savivaldybės tarybos patvirtintas tarifas, o nuo autobusų sustojimo stotelės „Vydmantai“ keleiviai bus vežami nemokamai.

Keleiviai, važiuojantys maršrutu „Kretinga–Klaipėda“, bus vežami nemokamai iki autobusų sustojimo stotelės „Briedžio g.“, o nuo šios autobusų sustojimo stotelės keleiviams bus taikomas Savivaldybės tarybos patvirtintas tarifas. Keleiviams, važiuojantiems maršrutu „Klaipėda–Kretinga“, iki autobusų sustojimo stotelės „Briedžio g.“ bus taikomas Savivaldybės tarybos patvirtintas tarifas, o nuo autobusų sustojimo stotelės „Briedžio g.“ keleiviai bus vežami nemokamai.

Vadovaujantis Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašo, patvirtinto Lietuvos Respublikos susisiekimo ministro 2010 m. liepos 20 d. įsakymu Nr. 3-457 „Dėl Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašo patvirtinimo“, 6 punktu, vežėjų patirti nuostoliai kompensuojami iš savivaldybių biudžetų pagal viešųjų paslaugų teikimo sutartis, sudarytas tarp vežėjų ir kompetentingų įstaigų.

3. Kokių rezultatų laukiama.

Tikimasi, kad nemokamas keleivių vežimas Kretingos rajono savivaldybėje skatins gyventojus rinktis viešojo transporto paslaugas, iš dalies bus sprendžiamos socialinės problemos neturintiems galimybės pasinaudoti transporto paslaugomis, sumažės automobilių naudojimas, bus mažinama oro tarša.

4. Lėšų poreikis ir šaltiniai.

Pagal UAB Kretingos autobusų parko preliminarius apskaičiavimus metams papildomai iš Savivaldybės biudžeto reikės apie 300,4 tūkst. Eur.

5. Kiti sprendimui priimti reikalingi pagrindimai, skaičiavimai ar paaiškinimai.

UAB Kretingos autobusų parko 2023 m. spalio 6 d. raštas Nr. V4-99, 2023 m. spalio 13 d. raštas Nr. V4-103, kuriuose pateikti skaičiavimai (pridedama).

6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui. Teisės akto projektas teikiamas antikorupciniam vertinimui.

7. Projekto autorius ar autorių grupės. Vietinio ūkio ir turto valdymo skyriaus vyr. specialistė Simona Baublienė.